《哭子十首（翰林学士时作）》
唐代·元稹

维鹈受刺因吾过，得马生灾念尔冤。

独在中庭倚闲树，乱蝉嘶尔欲黄昏。

才能辨别东西位，未解分明管带身。

自食自眠犹未得，九重泉路托何人。

尔母溺情连夜哭，我身因事有时悲。

钟声欲绝东方动，便是寻常上学时。

莲花上品生真界，兜率天中离世途。

彼此业缘多障碍，不知还得见儿无。

节量梨栗愁生疾，教示诗书望早成。

鞭扑校多怜校少，又缘遗恨哭三声。

深嗟尔更无兄弟，自叹予应绝子孙。

寂寞讲堂基址在，何人车马入高门。

往年鬓已同潘岳，垂老年教作邓攸。

烦恼数中除一事，自兹无复子孙忧。

长年苦境知何限，岂得因儿独丧明。

消遣又来缘尔母，夜深和泪有经声。

乌生八子今无七，猿叫三声月正孤。

寂寞空堂天欲曙，拂帘双燕引新雏。

频频子落长江水，夜夜巢边旧处栖。

若是愁肠终不断，一年添得一声啼。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。